Andrus Jõgi

nõunik

kohalike omavalitsuste finantsjuhtimise osakond

Regionaal- ja Põllumajandusministeerium Teie 02.01.2024 e-kiri

 Meie 05.01.2024 nr 5-1/4-4

Eelnõu kooskõlastamine

Eesti Linnade ja Valdade Liit kooskõlastab Vabariigi Valitsuse korralduse „Toetusfondist üldhariduskoolide pidamiseks antava toetuse jaotus 2024. aastal“ eelnõu, lisades järgmised liikmete poolt laekunud märkused.

1. Suurendamist vajab:

- koolilõuna toetuse määr, mis on praegu 1 euro päevas ehk 175 eurot õppeaastas ning kehtib alates 01.01.2018. Koolilõuna toetuse määra suurendamine on vajalik kuivõrd koolilõuna pakkumisega seotud kulud (tööjõukulud, tooraine jms) on viimaste aastate jooksul suurenenud, pidades siinjuures silmas, et koolilõuna toetuse määr kehtib 2018. aastast;

- juhtimiskulude toetuse määr (direktorite ja õppealajuhatajate tööjõukulud), mis on hetkel 92 eurot õpilase kohta. Toetuse määr kehtib alates 2015. aastast, samuti on õpetajate töötasu alammäär tõusnud selle aja jooksul kahekordseks. Praegune toetuse määr ei ole piisav ning sellega ei tagata juhtide töötasu tõusu.

- täienduskoolituse ja õppekirjanduse määr. Toetuse määr koolituskuludeks on 12 eurot ja õppekirjanduse soetamiseks 57 eurot õpilase kohta. Nimetatud määrad kehtivad 2015. aastast. Täienduskoolituse ja õppekirjanduse toetuse määra suurendamine on oluline arvestades, et aastatega on tõusnud õppevahendite hinnad, tööjõukulud ning käibemaks.

2. Korralduse eelnõu seletuskirjas (lk 4) on viidatud põhikooli- ja gümnaasiumiseaduse (PGS) § 83 lõike 3 punktile 1. Juhime tähelepanu, et PGS § 83 lõikes 3 ei ole alapunkte. Eelduslikult on eelnõu koostaja mõelnud PGS § 82 lõike 3 punkti 1.

3. Juhime tähelepanu seletuskirjas sisalduvale lausele: „Õpetajate töötasu tegelik kasv sõltub ka koolipidajate otsustest koolivõrgu korrastamisel ning õpetajate ametikohtade arvu kooskõlla viimisest valdavalt kahaneva õpilaste arvuga.“ On omavalitsusi, kus koolivõrku on korrastatud, aga töötasu ei ole siiski võimalik kasvatada. Järjest suurem on vajadus tugiteenuste, tõhustatud toe ning eritoe järele, mis omakorda nõuavad eelarvest järjest suuremat ressurssi.

Lugupidamisega

/allkirjastatud digitaalselt/

Veikko Luhalaid

tegevdirektor

Eesti Linnade ja Valdade Liit